b"\n_START_ARTICLE_\nMokugyo\n_START_SECTION_\nTipus de mokugyo\n_START_PARAGRAPH_\nHi ha dos tipus de mokugyo:_NEWLINE_el primer \xc3\xa9s un instrument de fusta de forma rodona amb relleus. En el budisme, el peix que no dorm mai, simbolitza el desvetllament i recorda als monjos de concentrar-se en el seu sutra._NEWLINE_Un altre tipus de mokugyo \xc3\xa9s literalment un peix de fusta i sol estar penjat a l'entrada del menjador dels monestirs budistes i quan fan els \xc3\xa0pats els monjos l'usen per a senyalar que \xc3\xa9s l'hora de menjar.\n_START_SECTION_\nHist\xc3\xb2ria\n_START_PARAGRAPH_\nHi ha moltes llegendes que conten l'origen del mokugyo, la majoria s\xc3\xb3n d'origen xin\xc3\xa9s._NEWLINE_Conta una llegenda que un monjo budista xin\xc3\xa8s anava cap a l'\xc3\x8dndia per a obtenir sutres i en aquest viatge es trob\xc3\xa0 amb el cam\xc3\xad tallat per un riu desbordat en un lloc on no hi havia ni barques ni pont._NEWLINE_De sobte, un gran peix salt\xc3\xa0 de l'aigua i s'ofer\xc3\xad per a ajudar a creuar al monjo a l'altra banda del riu a la seua esquena. El peix li cont\xc3\xa0 que volia expiar un crim com\xc3\xa8s quan era hum\xc3\xa0 i li deman\xc3\xa0 a canvi nom\xc3\xa9s que quan el monjo obtinguera els sutres, preguntara a Buda per a guiar al peix per arribar al Bodhisattvahood o el cam\xc3\xad de la il\xc2\xb7luminaci\xc3\xb3._NEWLINE_El monjo estigu\xc3\xa9 d'acord amb la demanda del peix i continu\xc3\xa0 la seua recerca  dels sutres durant disset anys, despr\xc3\xa9s d'aconseguir les escriptures, torn\xc3\xa0 a la Xina pel mateix cam\xc3\xad, torn\xc3\xa0 a passar pel riu i trob\xc3\xa0 que estava desbordat de nou. El monjo estava preocupat per com travessar el riu, el peix torn\xc3\xa0 a ajudar-lo i li pregunt\xc3\xa0 si havia fet la pregunta a Buda. El monjo se n'havia oblidat. El peix es pos\xc3\xa0 furi\xc3\xb3s i esquitx\xc3\xa0 al monjo fent-lo caure al riu. Un pescador que passava per all\xc3\xad el salv\xc3\xa0 de morir ofegat per\xc3\xb2 desgraciadament les escriptures amb els sutres es feren malb\xc3\xa9 amb l'aigua._NEWLINE_El monjo torn\xc3\xa0 cap a casa, ple de r\xc3\xa0bia, la seua feina de disset anys havia estat malbaratada. Aix\xc3\xad que constru\xc3\xad una figura de fusta amb la forma d'un cap de peix i quan se'n recordava de la seua adversitat, colpejava amb for\xc3\xa7a el cap de peix amb un martell de fusta. Per a la seua sorpresa, cada volta que colpejava el peix de fusta, el peix obria la boca i vomitava un car\xc3\xa0cter xin\xc3\xa9s o  h\xc3\xa0nz\xc3\xac.  Es pos\xc3\xa0 tan content que cada volta que podia, colpejava el peix i pocs anys despr\xc3\xa9s ja havia recuperat els sutres perduts al riu.\n_START_SECTION_\n\xc3\x9as en l'orquestra xinesa\n_START_PARAGRAPH_\nQuan es troba en l'orquestra xinesa, el mokugyo sol anar en grup de cinc per\xc3\xb2 no hi ha una norma fixa, sovint es fa servir per a donar un sentit solemne i religi\xc3\xb3s a una pe\xc3\xa7a musical, per\xc3\xb2 tamb\xc3\xa9 acompanya peces r\xc3\xa0pides i vives."